URRUZUNO URRESTI (EH Bildu, 2016-02-18):
Eguerdi on guztioi.
Legeak egitea eta onartzea da Ganbera honen eta Gobernuaren egitekoa bere horretan edo funtsean. Denok jada ezagutzen dugu legealdi honek eman duen jarduera legegilea, denok dakigu nolakoa den eta egia esan, Euskal Herria Bilduk ez zeukan inolako asmorik gai hau Gobernuari aurpegiratzeko, uste dugulako Gobernuak arlo horretan erakutsitako gaitasuna guztiona agirikoa dela.
Aldiz, atentzioa deitu diguna izan da nolabait gai honi oposizioak baino, Gobernua sostengatzen duen taldeak aurre hartu izana, eta Euzko Alderdi Jeltzaleko bozeramaile batzuk izan izana, nolabait Gobernua eta Ganbera honen artean omen dauden bi abiaduren inguruko kontu bat gizarteratzeaz.
Nolabait Gobernuak jo ta ke, sutsu lanean ari dena iradokiz, eta beste alde batetik oposizioko taldeok nolabait jarduera hori oztopatu nahian gabiltzala iradokiz edo hori azaldu nahian. Horrek atentzioa deitu digu, uste dugu hori zauriaren aurretik benda jartzea dela.
Beraz, horrek bai atentzioa deitu digula, eta atentzioa deitu digu ere Euzko Alderdi Jeltzaletik mezu horiek zabaltzen zebiltzan bitartean, aldi berean, adibidez Jaurlaritzak bi lege proiektu bertan behera utziko dituela esatea. Alde batetik ingurumena babesteko legea eta beste alde batetik enpleguaren legea.
Enpleguarenak ere atentzioa deitzen digu. Enpleguaren legerik ez da egongo, eta aldiz ikusten dugu planak, estrategiak, proposamenak eta propaganda, hori bai, hori egunero eta astero. Baina legea bera kajoian.
Esan bezala, ez da gure asmoa gai honekin tematzea. Denbora da poligrafo bakarra esaten da, hiru urteetan sei lege proiektuak onartu dira Gobernuak aurkeztutako 29ko zerrenda batetik, eta ikusiko dugu legealdi bukaerarako geratzen zaigu epe tarte honetan zenbat gehiago onartzen diren, legealdi bukaeran horren balorazioa egin eta Gobernuaren ekimen edo ahalmen legegilea neurtu izateko.
Bide batez, ondo legoke ere Jaurlaritzak behingoz guztioi argituko baligu zenbat denbora geratzen zaigun, egun batean Erkoreka jaunak esaten du gauza bat, hurrengoan lehendakariak beste bat esaten du, ondo legoke guztiok jakitea zenbat epe, zenbat tarte geratzen zaigun hemendik legealdi bukaerara.
Batez ere guztiok denbora horretaz hobeto jabetzeko, eta aprobatzeke egon daitezkeen lege garrantzitsuenetan baldin bada ere guztiok hobeto zentratzeko. Beraz legeak aurrera ateratzea Gobernuaren zeregina da, eta ateratzen ez badira, guztiok izango dugu ardura, baina bakoitzak maila ezberdinetan eta Gobernuak izango du mailarik eta gorenenean.
Laburbilduz, sei lege proiektu eta azken hiru urteetako aurrekontu legeak dira aurrera atera diren bakarrak. Aurrekontuetaz ere esan dezakeguna da murrizketadun aurrekontuak izan direla, eta justizia sozialarenak baino, defizitarenak eta austeritatearen marka daramatenak.
Horrek ezaugarrituko du legealdi hau gidatu duen Gobernua eta ekimen legegileari dagokionez ere, uste dugu zentzu berean datorrela ezaugarria, alegia, ahalmen murritza eta ahula gure aburuz.
Euskal Herria Bildu aldiz, buru belarri sartu da legeen tramitazioan, bai Gobernuak ekarritakoetan bai oposizioko taldeak ekarritakoetan, bai herri ekimen legegile bidez etorri direnetan, eta aldiz edo, Euskal Herria Bilduk berak ere propio ahalmen legegilea erakutsi du zortzi lege proposamen aurkeztuz. Eta aipatu ditudala, gustatuko litzaidake jakitea Euzko Alderdi Jeltzalearen presidentziapean dagoen heriotza duinaren legearekin zer ari den gertatzen. Abenduaren 15ean zuzenketak egiteko epea bukatu zelarik, zergatik dagoen momentu honetan ponentzia eratu gabe. Eta gustatuko litzaiguke jakitea ere Euskal Herria Bilduk, Alderdi Popularrarekin batera ekarritako herri kontuen epaitegiaren lege proposamena zertan den, orain zortzi hilabete zerbitzu juridikoen esku geratu ostean.
Beraz, honekin esan nahi dudan gauza bakarra, etxerako lanak ez daudela soilik oposizioko taldeengan, guztiongan daude. Gobernuarengan, oposizioko taldeengan eta baita EAJren esku ere. Oposizioaren aldetik edota herritarren aldetik eratorrita onartu diren legeek, egia esan, zona handiagoa izan dute Gobernuak aurkeztuta onartutakoek baino.
Euskal Herria Bilduk bietan izan du ezinbesteko parte-hartzea. Alderdi Sozialistak ekarritako Etxebizitzaren Legea ekarpenez hornitu genuen eta aurrera ateratzen lagundu genuen.
Bat egin dugu herritarrek ekarritako frackingaren kontrako legearekin eta klausula sozialenekin. Beste batzuk azken honetan edukiz uzten saiatu edo edukiz hustu duten arren.
Larriak iruditzen zaizkigu aldiz, EAJk pentsioen herri ekimen legegilea tramitera ez onartzeko erabilitako argudioak. Orain pentsioen inguruko proposamen bat landu omen du Euzko Alderdi Jeltzaleak, baina hemen pentsionistek beraiek ekarritako herri ekimen legegile bat atzera bota duzue, eta hori guretzat oso larria da, batik bat ikusita adibidez, Nafarroan badutela bai klausula sozialen lege bat eta baita pentsioena tramitera onartua ere.
Hemen aldiz, berriro propaganda bat, pentsioen inguruko ez dakit zer proposamenekin, baina Ganbera honetan, pentsionistek ekarritako ekimen bat atzera botatzen da nolabait Auzitegi Konstituzionalaren paperean erabat sartuta.
Baina esan nahi dut orain arte bezala bai oposizioko taldeekin eta bai EAJrekin, Gobernuarekin, beharrezkoak iruditzen zaizkigun legeetan lanean aritzeko prest gaudela. Horretan ari gara udal legearekin, zerbait aurreratu dugu jada. Eta esan beharra dago ere eta argi diogu, kutxen legea edo eta merkataritzaren legea bezalako lege neoliberaletan ez duzuela Euskal Herria Bilduren laguntzarik aurkituko. Azken hau, merkataritza legea, komertzio txikiaren suntsiketa bilatzen duen legea, edota ezta ere zerbitzu suhiltzaileen pribatizazioa bilatzen duen suhiltzaileen lege horretan ere.
Lege aurrerakoiak, lege beharrezkoak dira Euskal Herria Bilduk bultzatu dituenak eta aurrerantzean ere horrela izango da. Beraz, presak eta antsietateak baztertu behar direla uste dugu. Legealdia, argi dago orain arte behintzat ez dela behar bezala aprobetxatu, Gobernuak ez duela ahalmenik erakutsi, ez gaitasunik ekimen legegilerako eta zaila izango da hiru urtetan egin ez dena geratzen zaizkigun hilabete gutxietan egitea.
Baina denbora dagoela uste dugu ere, kalkulu politikoa alde batera utzi behar da, legeen tramitazioa interes alderdikoietatik eta orain hauteskunde kanpainan era ia betean sartuko garen honetan hortik ihes egin beharra dago. Eta zentzu horretan berriro diot badago astia eta horretan Euskal Herria Bildu orain arte bezala lanean arituko da hemendik geratzen den tarte horretan, ahalik eta lege gehien aurrera ateratzeko.
Besterik ez.